PATVIRTINTA

Prienų rajono savivaldybės tarybos

2020 m. birželio d.

sprendimu Nr.

**PRIĖMIMO Į PRIENŲ RAJONO SAVIVALDYBĖS MOKYKLŲ BENDROJO UGDYMO KLASES IR PRIEŠMOKYKLINIO UGDYMO GRUPES TVARKOS APRAŠAS**

**I SKYRIUS**

**BENDROSIOS NUOSTATOS**

1. Priėmimo į Prienų rajono savivaldybės mokyklų bendrojo ugdymo klases ir priešmokyklinio ugdymo grupes tvarkos aprašas (toliau – Aprašas) nustato mokinių priėmimo į Prienų rajono savivaldybės mokyklų bendrojo ugdymo klases ir priešmokyklinio ugdymo grupes tvarką, mokinių priėmimo į mokyklas per mokslo metus tvarką, mokinių priėmimo kriterijus, mokyklose vykdomas bendrojo ugdymo programas ir bendrojo ugdymo klasėms ir priešmokyklinio ugdymo grupėms priskirtas aptarnavimo teritorijas.

2. Aprašas yra parengtas vadovaujantis Lietuvos Respublikos švietimo įstatymo 29 straipsniu, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019 „Dėl Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo patvirtinimo“, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“, ir Priešmokyklinio ugdymo tvarkos aprašu, patvirtintu Lietuvos Respublikos švietimo ir mokslo ministro 2013 m. lapkričio 21 d. įsakymu Nr. V-1106 „Dėl Priešmokyklinio ugdymo tvarkos aprašo patvirtinimo“.

3. Apraše vartojamos sąvokos atitinka Lietuvos Respublikos švietimo įstatyme, Apraše nurodytuose ir kituose teisės aktuose vartojamas sąvokas.

4. Kiekvienais kalendoriniais metais iki gegužės 31 d. Prienų rajono savivaldybės taryba nustato: mokinių skaičių kiekvienos klasės sraute ir klasių skaičių kiekviename sraute; mokinių, ugdomų pagal priešmokyklinio ugdymo programą, skaičių ir priešmokyklinio ugdymo grupių  skaičių. Jei sudaro jungtines klases, tai nustato, iš kokių klasių sudaroma jungtinė klasė, ir nurodo kiekvienos klasės mokinių skaičių. Iki rugsėjo 1 d.  mokinių skaičių kiekvienos klasės sraute ir klasių skaičių kiekviename sraute,  mokinių, ugdomų pagal priešmokyklinio ugdymo  programą, skaičių ir priešmokyklinio ugdymo grupių  skaičių  patikslina:

4.1. jei iš tai mokyklai priskirtos aptarnavimo teritorijos prašymų mokytis skaičius yra didesnis, nei buvo nustatytas iki gegužės 31 d., mokinių, klasių ir (ar) priešmokyklinio ugdymo grupių skaičius, neperkeliant mokinių mokytis į antrą pamainą ir nepažeidžiant higienos normų, didinamas;

4.2. jei mokykla nesurenka nustatyto mokinių skaičiaus ir nesudaro patvirtinto klasių ir (ar) priešmokyklinio ugdymo grupių skaičiaus, mokinių, klasių ir (ar) grupių skaičius mažinamas.

5. Prienų rajono savivaldybės mokyklose asmenų priėmimas mokytis pagal priešmokyklinio, pradinio ugdymo programas ir pagrindinio ugdymo programos I ir II dalis vykdomas pagal nustatytas aptarnavimo teritorijas (1 priedas).

6. Prienų rajono savivaldybės mokyklose vykdomos ugdymo programos (2 priedas):

6.1. ikimokyklinio ugdymo programa;

6.2. priešmokyklinio ugdymo programa;

6.3. pradinio ugdymo programa;

6.4. individualizuota pradinio ugdymo programa;

6.5. pagrindinio ugdymo programa;

6.6. individualizuota pagrindinio ugdymo programa;

6.7. vidurinio ugdymo programa;

6.8. suaugusiųjų pagrindinio ugdymo programa;

6.9. suaugusiųjų vidurinio ugdymo programa;

6.10. socialinių įgūdžių ugdymo programa;

6.11. ikiprofesinio mokymo programa;

6.12. produktyvaus mokymo programa.

7. Prienų miesto mokyklose į priešmokyklinio ugdymo grupes ir pirmas klases vaikai priimami centralizuotai Prienų rajono savivaldybės tarybai patvirtinus mokinių skaičių kiekvienos klasės sraute ir klasių skaičių kiekviename sraute, mokinių, ugdomų pagal priešmokyklinio ugdymo programą, skaičių ir priešmokyklinio ugdymo grupių skaičių. Prašymas teikiamas Prienų rajono savivaldybės administracijos Švietimo ir sporto skyriaus vedėjui. Pageidaujant mokytis kitose Prienų rajono savivaldybės mokyklose, prašymas teikiamas tos mokyklos vadovui.

8. Per mokslo metus mokiniai į visų Prienų rajono savivaldybės mokyklų klases ir grupes priimami centralizuotai, Švietimo ir sporto skyriaus vedėjui pateikus prašymą ir mokyklos, kurioje mokėsi, išduotą pažymą apie ugdymosi rezultatus.

9.Ugdymas (ugdymasis) šeimoje teikiamas vadovaujantis Lietuvos Respublikos Vyriausybės 2020 m. gegužės 20 d. nutarimu Nr. 504 patvirtintu Ugdymosi šeimoje įgyvendinimo tvarkos aprašu.

**II SKYRIUS**

**PRIĖMIMO Į BENDROJO UGDYMO KLASES IR PRIEŠMOKYKLINIO UGDYMO GRUPES KRITERIJAI**

10. Asmenys į mokyklas mokytis pagal bendrojo ugdymo programas priimami vadovaujantis Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“, mokytis pagal priešmokyklinio ugdymo programą – vadovaujantis Priešmokyklinio ugdymo tvarkos aprašu, patvirtintu Lietuvos Respublikos švietimo ir mokslo ministro 2013 m. lapkričio 21 d. įsakymu Nr. V-1106 „Dėl Priešmokyklinio ugdymo tvarkos aprašo patvirtinimo“.

11. Priėmimo į Prienų rajono savivaldybės mokyklas kriterijai:

11.1. pagal priešmokyklinio ugdymo programą vaikas pradedamas ugdyti, kai tais kalendoriniais metais sueina 6metai. Priešmokyklinis ugdymas gali būti teikiamas anksčiau tėvų (globėjų) sprendimu, bet ne anksčiau, negu vaikui sueina 5 metai;

11.2. pagal pradinio ugdymo programą vaikas pradedamas ugdyti, kai jam tais kalendoriniais metais sueina 7 metai. Pradinis ugdymas pradedamas vaikui teikti vienais metais anksčiau, kai vaikas tėvų (globėjų) sprendimu buvo ugdomas pagal priešmokyklinio ugdymo programą metais anksčiau;

11.3. mokytis pagal priešmokyklinio, pradinio ugdymo programą ir pagrindinio ugdymo programos pirmąją ir antrąją dalis pirmumo teise priimami asmenys, gyvenantys mokyklai priskirtoje aptarnavimo teritorijoje;

11.4. į priešmokyklinio ugdymo grupę ikimokyklinio ugdymo mokyklose, vykdančiose priešmokyklinio ugdymo programas, pirmumo teise priimami asmenys, ugdęsi pagal ikimokyklinio ugdymo programą toje pačioje mokykloje;

11.5. į mokykloje likusias laisvas vietas klasėse (grupėse) gali būti priimti asmenys, negyvenantys mokyklos aptarnavimo teritorijoje: pirmumo teise priimami asmenys, dėl įgimtų ar įgytų sutrikimų turintys specialiųjų ugdymosi poreikių, mokykloje jau besimokančių mokinių broliai (įbroliai) ir seserys (įseserės) ir arčiausiai mokyklos gyvenantys asmenys;

11.6. Mokytis pagal vidurinio ugdymo programą pirmumo teise priimami mokiniai iš Prienų rajono savivaldybės teritorijos. Bendrojo ugdymo mokyklą mokytis pagal vidurinio ugdymo programą asmenys renkasi patys. Jei norinčiųjų yra daugiau nei laisvų mokymosi vietų, pirmiausia priimami asmenys atsižvelgiant į jų pageidavimą tęsti dalykų, dalykų modulių, kurių buvo pradėję mokytis pagal pagrindinio ugdymo programos antrąją dalį, mokymąsi pagal vidurinio ugdymo programą ir mokymosi pasiekimus (pagrindinio ugdymo pasiekimų patikrinimo įvertinimus, metinius įvertinimus, atliktus projektinius darbus, mokinio sukauptą darbų aplanką ar kitus mokymosi pasiekimų vertinimus);

11.7. asmenys, dėl įgimtų ar įgytų sutrikimų turintys specialiųjų ugdymosi poreikių, priimami į arčiausiai savo gyvenamosios vietos esančias mokyklas, vykdančias bendrojo ugdymo programas ir jas pritaikančias šiems mokiniams;

11.8. asmenys, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių (turintys intelekto sutrikimą arba įvairiapusių raidos sutrikimų), priimami į Prienų „Revuonos“ pagrindinės mokyklos specialiojo ugdymo skyrių. Didelių ar labai didelių specialiųjų ugdymosi poreikių kriterijai yra apibrėžiami Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąraše, patvirtintame Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019. Mokiniai į Prienų „Revuonos“ pagrindinės mokyklos specialiojo ugdymo skyrių priimami iš Prienų rajono ir kitų savivaldybių;

11.9. 12–16 metų asmenys, dėl nepalankių aplinkos veiksnių stokojantys mokymosi motyvacijos, socialinių įgūdžių, turintys mokymosi sunkumų, linkę į praktinę veiklą, priimami į jaunimo klases Prienų „Revuonos“ pagrindinėje mokykloje. Į jaunimo klases priimami asmenys, gyvenantys Prienų rajono savivaldybės teritorijoje, o esant laisvų vietų – ir iš kitų savivaldybių. Jaunimo klasių mokiniams sudaromos galimybės grįžti į pagrindinio ugdymo programą vykdančią mokyklą.

12. Priimtų į mokyklą asmenų paskirstymo į klases ir grupes tvarką bei kriterijus nustato mokyklos vadovas.

13. Lietuvos Respublikos piliečiai ir užsieniečiai, grįžę ar atvykę nuolat ar laikinai gyventi Lietuvos Respublikoje, nemokantys valstybinės kalbos, į mokyklas priimami vadovaujantis Lietuvos Respublikos švietimo ir mokslo ministro 2005 m. rugsėjo 1 d. įsakymu Nr. ISAK-1800.

14. Jei per mokslo metus į mokyklą atvyksta mokinys, gyvenantis jai priskirtoje teritorijoje, ir joje nėra laisvų vietų, jis priimamas į klasę ar grupę vadovaujantis Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011-06-29 nutarimu Nr. 768, 25.7 papunkčiu arba siunčiamas į artimiausią tą pačią programą vykdančią bendrojo ugdymo mokyklą.

15. Asmuo, vyresnis nei 18 m., gali būti priimtas mokytis pagal suaugusiųjų pradinio, suaugusiųjų pagrindinio ir suaugusiųjų vidurinio ugdymo programą. Mokytis pagal šias ugdymo programas taip pat gali 16–17 metų dirbantis jaunuolis, nepilnametis, kuriam laikinai atimta ar apribota laisvė, arba negalintis tęsti mokymosi pagal bendrojo ugdymo programą dėl nėštumo ir gimdymo atostogų ar vaiko auginimo.

**III SKYRIUS**

**DOKUMENTŲ PATEIKIMO TVARKA**

16.Asmenų iš priskirtos aptarnavimo teritorijos priėmimas į mokyklą vykdomas Prienų rajono savivaldybės tarybai patvirtinus mokinių skaičių kiekvienos klasės sraute ir klasių skaičių kiekviename sraute, mokinių, ugdomų pagal priešmokyklinio ugdymo programą, skaičių ir priešmokyklinio ugdymo grupių skaičių. Prienų rajono savivaldybės tarybai šiuos skaičius patikslinus, vykdomas vaikų iš mokyklai nepriskirtos aptarnavimo teritorijos priėmimas į laisvas vietas.

17. Asmuo, pageidaujantis mokytis, mokyklos vadovui teikia prašymą. Prašymą už vaiką iki 14 metų teikia vienas iš tėvų (globėjų), vaikas nuo 14 iki 18 metų prašymą teikia pats, turėdamas vieno iš tėvų (rūpintojų) raštišką sutikimą.

18. Kartu su prašymu dėl priėmimo į priešmokyklines grupes ir pirmas klases pateikiamas vaiko asmens tapatybę liudijantis dokumentas ir nustatytos formos vaiko sveikatos pažymėjimas.

19. Keičiant mokyklą per mokslo metus, kartu su prašymu Švietimo ir sporto skyriaus vedėjui pateikiama mokyklos, kurioje mokinys mokėsi, išduota pažyma apie ugdymosi rezultatus.

20. Asmuo, pageidaujantis pradėti mokytis pagal aukštesnio lygmens ugdymo programą, prie prašymo prideda įgyto išsilavinimo pažymėjimą; pageidaujantis tęsti mokymąsi – mokymosi pasiekimų pažymėjimą arba pažymą apie mokymosi pasiekimus mokykloje, kurioje asmuo mokėsi prieš tai (toliau – ankstesnėje mokykloje). Mokinys, pageidaujantis pradėti mokytis pagal aukštesnio lygmens ugdymo programą toje pačioje mokykloje, mokyklos vadovui teikia tik prašymą (mokymosi pasiekimų įteisinimo dokumento teikti nereikia).

21. Asmuo pradėti mokytis pagal pagrindinio ugdymo programą (pagrindinio ugdymo programos pirmąją dalį) priimamas pateikęspradinio išsilavinimo pažymėjimąar kitą įgytą pradinį išsilavinimą liudijantį dokumentą.

22. Asmuo pradėti mokytis pagal vidurinio ugdymo programą priimamas pateikęs pagrindinio išsilavinimo pažymėjimą ar kitą įgytą pagrindinį išsilavinimą liudijantį dokumentą.

23. Asmuo, turintis specialiųjų ugdymosi poreikių dėl intelekto sutrikimo, baigęs pradinio ugdymo individualizuotą programą, priimamas mokytis pagal pagrindinio ugdymo individualizuotą programą (pagrindinio ugdymo individualizuotos programos pirmąją dalį), pateikęs pradinio ugdymo pasiekimų pažymėjimą arba pažymą apie mokymosi pasiekimus.

24. Asmuo, turintis didelių ar labai didelių specialiųjų ugdymosi poreikių dėl intelekto sutrikimo, baigęs pagrindinio ugdymo individualizuotą programą, priimamas mokytis pagal socialinių įgūdžių ugdymo programą, pateikęs pagrindinio ugdymo pasiekimų pažymėjimą arba pažymą apie mokymosi pasiekimus.

25. Asmuo, baigęs užsienio valstybės, tarptautinės organizacijos pradinio, pagrindinio ugdymo programą ar tam tikrą jos dalį arba vidurinio ugdymo programos dalį (toliau – tarptautinė bendrojo ugdymo programa), priimamas mokytis bendra tvarka. Jo mokymosi laikotarpio pagal tarptautinę bendrojo ugdymo programą rezultatai pripažįstami ir įskaitomi mokykloje.

26. Asmuo, baigęs tarptautinę bendrojo ugdymo programą ir neturintis mokymosi pasiekimų įteisinimo dokumento, priimamas mokytis, kai mokykla nustato jo mokymosi pasiekimų atitiktį mokymosi pasiekimams, numatytiems pradinio, pagrindinio ar vidurinio ugdymo bendrosiose programose.

27. Į specialiąsias klases (grupes) priimami asmenys, papildomai pateikę dokumentų, įrodančių nustatytus didelius ir labai didelius specialiuosius poreikius, kopijas.

28. Asmens priėmimas mokytis įforminamas mokymo sutartimi.

29. Mokymo sutartis sudaroma naujai atvykusio mokytis asmens ar mokinio, pradedančio mokytis pagal aukštesnio lygmens ugdymo programą, mokymosi pagal tą ugdymo programą laikotarpiui. Mokymo sutartis laikino mokinio išvykimo gydytis ir mokytis arba mokytis pagal tarptautinę mokinių mobilumo (judumo), mainų programą metu nenutraukiama.

30. Mokymo sutartį pasirašo mokyklos vadovas ir vienas iš tėvų (globėjų) arba vaikas nuo 14 iki 18 metų, turintis vieno iš tėvų (rūpintojų) raštišką sutikimą.

31. Mokymo sutartis registruojama Mokymo sutarčių registracijos žurnale. Vienas mokymo sutarties egzempliorius grąžinamas sutartį pasirašiusiam asmeniui, kitas egzempliorius lieka mokykloje. Mokymo sutartis, mokinio ir (ar) jo tėvų (globėjų, rūpintojų) prašymai, pažymos apie mokymosi pasiekimus mokykloje ir kita su mokinio ugdymu susijusi informacija kaupiama mokykloje. Mokiniui išvykus iš mokyklos, jo dokumentai lieka mokykloje. Pagal mokyklos, kurioje mokinys tęsiamokymąsi, prašymą pateikiamos prašomų su mokinio ugdymu susijusių dokumentų, esančių ankstesnėje mokykloje, kopijos.

32. Sudarius mokymo sutartį, asmuo įregistruojamas mokinių registre, nurodoma pirmoji mokinio mokymosi diena. Iš mokinių registre sukauptų duomenų (mokinio vardas ir pavardė; asmens kodas; atvykimo data (pirmoji mokinio mokymosi diena); namų adresas; klasė, į kurią mokinys atvyko; klasė, kurioje mokinys mokosi; klasė, iš kurios mokinys išvyko; įsakymo apie išvykimą data ir numeris; mokykla, į kurią mokinys išvyko mokytis) automatiniu būdu formuojamas, o pasibaigus mokslo metams sudaromas „Mokinių abėcėlinis žurnalas“.

**IV SKYRIUS**

**BAIGIAMOSIOS NUOSTATOS**

33. Už priėmimą į mokyklas atsako mokyklų vadovai.

34. Aprašo įgyvendinimo stebėseną vykdo Prienų rajono savivaldybės administracijos Švietimo ir sporto skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_

Priėmimo į Prienų rajono savivaldybės mokyklų bendrojo ugdymo klases ir priešmokyklinio ugdymo grupes tvarkos aprašo

1 priedas

**PRIENŲ RAJONO SAVIVALDYBĖS MOKYKLOMS PRISKIRTOS APTARNAVIMO TERITORIJOS**

|  |  |  |
| --- | --- | --- |
| Eil.Nr. | Mokykla | Mokyklai priskirtos aptarnavimo teritorijos |
| Priešmokyklinio ir pradinio ugdymo programa | Pagrindinio ugdymo programa |
| 1 | 2 | 3 | 4 |
| 1. | Prienų „Žiburio“ gimnazija  |  | Pagrindinio ugdymo programos II dalis: Prienų miesto šiaurinė dalis iki Laisvės aikštės; Prienų rajono teritorijos, išskyrus Jiezno, Veiverių Tomo Žilinsko ir Stakliškių gimnazijoms priskirtas aptarnavimo teritorijas |
| 2. | Jiezno gimnazija  | Jiezno seniūnijos aptarnaujama teritorija | Jiezno seniūnijos aptarnaujama teritorija. |
| 3. | Prienų „Revuonos“ pagrindinė mokykla | Prienų miesto pietinė dalis iki Laisvės aikštės, Prienų seniūnijos aptarnaujama teritorija, artimiausia Prienų „Revuonos“ pagrindinei mokyklai | Prienų miesto pietinė dalis iki Laisvės aikštės, Prienų seniūnijos aptarnaujama teritorija, artimiausia Prienų „Revuonos“ pagrindinei mokyklai.  |
| 3.1. | Prienų „Revuonos“ pagrindinė mokyklos specialiojo ugdymo skyrius | Prienų rajonas ir kitos savivaldybės (tik pradinio ugdymo programai) | Prienų rajonas ir kitos savivaldybės |
| 4.  | Stakliškių gimnazija | Stakliškių seniūnijos aptarnaujama teritorija | Stakliškių seniūnijos aptarnaujama teritorija |
| 5. | Veiverių Tomo Žilinsko gimnazija | Veiverių seniūnijos aptarnaujama teritorija, artimiausia Veiverių Tomo Žilinsko gimnazijai | Veiverių seniūnijos aptarnaujama teritorija, artimiausia Veiverių Tomo Žilinsko gimnazijai |
| 6. | Prienų „Ąžuolo“ progimnazija  | Prienų miesto šiaurinė dalis iki Laisvės aikštės, Prienų seniūnijos aptarnaujama teritorija, artimiausia Prienų „Ąžuolo“ progimnazijai | Pagrindinio ugdymo programos I dalis: Prienų miesto šiaurinė dalis iki Laisvės aikštės, Prienų seniūnijos ir Naujosios Ūtos seniūnijos aptarnaujama teritorija, artimiausia Prienų „Ąžuolo“ progimnazijai |
| 6.1. | Prienų „Ąžuolo“ progimnazijos Ašmintos daugiafunkcis centras | Prienų rajono seniūnijų aptarnaujamos teritorijos, artimiausios Prienų „Ąžuolo“ progimnazijos Ašmintos daugiafunkciam centrui |  |
| 6.2. | Prienų „Ąžuolo“ progimnazijos Naujosios Ūtos daugiafunkcis centras | Naujosios Ūtos seniūnijos, Balbieriškio seniūnijos aptarnaujamos teritorijos, artimiausios Prienų „Ąžuolo“ progimnazijos Naujosios Ūtos daugiafunkciam centrui |  |
| 7. | Balbieriškio pagrindinė mokykla | Balbieriškio seniūnijos ir Naujosios Ūtos aptarnaujamos teritorijos, artimiausios Balbieriškio pagrindinei mokyklai | Balbieriškio seniūnijos ir Naujosios Ūtos aptarnaujamos teritorijos, artimiausios Balbieriškio pagrindinei mokyklai |
| 8.  | Išlaužo pagrindinė mokykla | Išlaužo seniūnijos, Šilavoto seniūnijos ir Pakuonio seniūnijos aptarnaujamos teritorijos, artimiausios Išlaužo pagrindinei mokyklai | Išlaužo seniūnijos, Šilavoto seniūnijos ir Pakuonio seniūnijos aptarnaujamos teritorijos, artimiausios Išlaužo pagrindinei mokyklai |
| 9. | Pakuonio pagrindinė mokykla | Pakuonio seniūnijos ir Išlaužo seniūnijos aptarnaujamos teritorijos, artimiausios Pakuonio pagrindinei mokyklai | Pakuonio seniūnijos ir Išlaužo seniūnijos aptarnaujamos teritorijos, artimiausios Pakuonio pagrindinei mokyklai |
| 10. | Skriaudžių pagrindinė mokykla | Veiverių seniūnijos ir Šilavoto seniūnijos aptarnaujamos teritorijos, artimiausios Skriaudžių pagrindinei mokyklai | Veiverių seniūnijos ir Šilavoto seniūnijos aptarnaujamos teritorijos, artimiausios Skriaudžių pagrindinei mokyklai |
| 11. | Šilavoto pagrindinė mokykla | Šilavoto seniūnijos, Veiverių seniūnijos ir Išlaužo aptarnaujamos teritorijos, artimiausios Šilavoto pagrindinei mokyklai | Šilavoto seniūnijos, Veiverių seniūnijos ir Išlaužo aptarnaujamos teritorijos, artimiausios Šilavoto pagrindinei mokyklai |
| 12.  | Prienų lopšelis-darželis „Pasaka“ | Prienų miesto ir rajono teritorija (tik didelių ir labai didelių sutrikimų turintiems vaikams) |  |
| 13.  | Prienų lopšelis-darželis „Gintarėlis“ | Prienų miesto teritorija |  |

\_\_\_\_\_\_\_\_\_\_\_\_\_\_\_\_\_

Priėmimo į Prienų rajono savivaldybės mokyklų bendrojo ugdymo klases ir priešmokyklinio ugdymo grupes tvarkos aprašo

2 priedas

**PRIENŲ RAJONO SAVIVALDYBĖS MOKYKLŲ VYKDOMOS PROGRAMOS**

|  |  |  |
| --- | --- | --- |
| Eil. Nr. | Mokykla | Vykdomos programos |
| 1 | 2 | 3 |
| 1. | Prienų „Žiburio“ gimnazija | Pagrindinio ugdymo programos II dalis, pagrindinio ugdymo individualizuotos programos II dalis, vidurinio ugdymo programa, suaugusiųjų pagrindinio ugdymo programos II dalis, suaugusiųjų vidurinio ugdymo programa |
| 2. | Prienų „Revuonos“ pagrindinė mokykla | Priešmokyklinio ugdymo programa, pradinio ugdymo programa, individualizuota pradinio ugdymo programa, pagrindinio ugdymo programa, individualizuota pagrindinio ugdymo programa, ikiprofesinio mokymo programa, produktyvaus mokymo programa, suaugusiųjų pradinio ugdymo programa, suaugusiųjų pagrindinio ugdymo programos I dalis |
| 2.1. | Prienų „Revuonos“ pagrindinės mokyklos specialiojo ugdymo skyrius | Individualizuota pradinio ugdymo programa, individualizuota pagrindinio ugdymo programa, socialinių įgūdžių ugdymo programa |
| 3. | Jiezno gimnazija | Ikimokyklinio ugdymo programa, priešmokyklinio ugdymo programa, pradinio ugdymo programa, individualizuota pradinio ugdymo programa, pagrindinio ugdymo programa, individualizuota pagrindinio ugdymo programa, vidurinio ugdymo programa, suaugusiųjų pagrindinio ugdymo programa, suaugusiųjų vidurinio ugdymo programa |
| 4. | Stakliškių gimnazija | Ikimokyklinio ugdymo programa, priešmokyklinio ugdymo programa, pradinio ugdymo programa, individualizuota pradinio ugdymo programa, pagrindinio ugdymo programa, individualizuota pagrindinio ugdymo programa, vidurinio ugdymo programa |
| 5. | Veiverių Tomo Žilinsko gimnazija | Ikimokyklinio ugdymo programa, priešmokyklinio ugdymo programa, pradinio ugdymo programa, individualizuota pradinio ugdymo programa, pagrindinio ugdymo programa, individualizuota pagrindinio ugdymo programa, vidurinio ugdymo programa, suaugusiųjų pagrindinio ugdymo programa, suaugusiųjų vidurinio ugdymo programa |
| 6. | Prienų „Ąžuolo“ progimnazija | Priešmokyklinio ugdymo programa, pradinio ugdymo programa, individualizuota pradinio ugdymo programa, pagrindinio ugdymo programos I dalis, pagrindinio ugdymo individualizuotos programos I dalis |
| 6.1. | Prienų „Ąžuolo“ progimnazijos Ašmintos daugiafunkcis centras | Ikimokyklinio ugdymo programa, priešmokyklinio ugdymo programa, pradinio ugdymo programa, individualizuota pradinio ugdymo programa |
| 6.2. | Prienų „Ąžuolo“ progimnazijos Naujosios Ūtos daugiafunkcis centras | Ikimokyklinio ugdymo programa, priešmokyklinio ugdymo programa, pradinio ugdymo programa, individualizuota pradinio ugdymo programa |
| 7. | Balbieriškio pagrindinė mokykla | Ikimokyklinio ugdymo programa, priešmokyklinio ugdymo programa, pradinio ugdymo programa, individualizuota pradinio ugdymo programa, pagrindinio ugdymo programa, individualizuota pagrindinio ugdymo programa |
| 8. | Išlaužo pagrindinė mokykla | Ikimokyklinio ugdymo programa, priešmokyklinio ugdymo programa, pradinio ugdymo programa, individualizuota pradinio ugdymo programa, pagrindinio ugdymo programa, individualizuota pagrindinio ugdymo programa |
| 9. | Pakuonio pagrindinė mokykla | Ikimokyklinio ugdymo programa, priešmokyklinio ugdymo programa, pradinio ugdymo programa, individualizuota pradinio ugdymo programa, pagrindinio ugdymo programa, individualizuota pagrindinio ugdymo programa |
| 10. | Skriaudžių pagrindinė mokykla | Ikimokyklinio ugdymo programa, priešmokyklinio ugdymo programa, pradinio ugdymo programa, individualizuota pradinio ugdymo programa, pagrindinio ugdymo programa, individualizuota pagrindinio ugdymo programa |
| 11. | Šilavoto pagrindinė mokykla | Ikimokyklinio ugdymo programa, priešmokyklinio ugdymo programa, pradinio ugdymo programa, individualizuota pradinio ugdymo programa, pagrindinio ugdymo programa, individualizuota pagrindinio ugdymo programa |
| 12. | Prienų lopšelis-darželis „Pasaka“ | Ikimokyklinio ugdymo programa, priešmokyklinio ugdymo programa |
| 13.  | Prienų lopšelis-darželis „Gintarėlis“ | Ikimokyklinio ugdymo programa, priešmokyklinio ugdymo programa |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_